Planuojamos ūkinės veiklos atrankos metodinių nurodymų

1 priedas

**PLANUOJAMOS ŪKINĖS VEIKLOS ORGANIZATORIAUS (UŽSAKOVO)**

**AR POVEIKIO APLINKAI VERTINIMO DOKUMENTŲ RENGĖJO**

**PATEIKIAMA INFORMACIJA**

**I. INFORMACIJA APIE PLANUOJAMOS ŪKINĖS VEIKLOS ORGANIZATORIŲ (UŽSAKOVĄ)**

1. **Planuojamos ūkinės veiklos organizatoriaus (užsakovo) kontaktiniai duomenys (vardas, pavardė; įmonės pavadinimas; adresas, telefonas, faksas, el. paštas).**

UAB „ICECO ledai“, juridinio asmens kodas: 304096588, buveinės adresas: Ledo g. 1, Liepynų k., LT-68126 Marijampolės sav., gamybinių patalpų adresas: Ledo g. 3, Liepynų k., Marijampolės sav. (toliau – Bendrovė), telefono nr. +370 343 92 745, fakso nr. +370 343 92 747, el. pašto adresas [info@iceco.lt](mailto:info@iceco.lt).

1. **Tais atvejais, kai informaciją atrankai teikia planuojamos ūkinės veiklos organizatoriaus (užsakovo) pasitelktas konsultantas, papildomai pateikiami planuojamos ūkinės veiklos poveikio aplinkai vertinimo dokumento rengėjo kontaktiniai duomenys (vardas, pavardė; įmonės pavadinimas; adresas, telefonas, faksas, el. paštas).**

Informaciją atrankai teikia planuojamos ūkinės veiklos užsakovas UAB „ICECO ledai“ ir UAB „SDG“ aplinkosaugos ekspertė Neringa Grigaravičienė, Pramonės pr. 23, LT-51287, Kaunas, telefono nr. +370 612 49696, fakso nr. +370 374 60067, el. p. [n.grigaraviciene@sdg.lt](mailto:n.grigaraviciene@sdg.lt)

**II. PLANUOJAMOS ŪKINĖS VEIKLOS APRAŠYMAS**

1. **Planuojamos ūkinės veiklos pavadinimas, nurodant kurį(-iuos) Lietuvos Respublikos planuojamos ūkinės veiklos poveikio aplinkai vertinimo įstatymo 2 priedo planuojamos ūkinės veiklos, kuriai turi būti atliekama atranka dėl poveikio aplinkai vertinimo, rūšių sąrašo punktą(-us) atitinka planuojama ūkinė veikla arba nurodant, kad atranka atliekama vadovaujantis Lietuvos Respublikos planuojamos ūkinės veiklos poveikio aplinkai vertinimo įstatymo 3 straipsnio 3 dalimi, nurodomas atsakingos institucijos raštas (data, Nr.), kad privaloma atranka.**

UAB „ICECO LEDAI“ projekto pavadinimas „Pieno perdirbimo pajėgumų bei įmonės konkurencingumo didinimas“.

UAB „ICECO LEDAI“ planuoja dalyvauti kvietime teikti paraiškas pagal Kaimo plėtros programos priemonę „Parama investicijoms į žemės ūkio produktų perdirbimą, rinkodarą ir (arba) plėtrą“. Projekto esmė - žaliavinio pieno priėmimo, gamybinių pajėgumų ir produkcijos sandėliavimo plotų didinimas.

Šios priemonės įgyvendinimo taisyklėse yra nurodytas reikalavimas „14.16. poveikio aplinkai įvertinimas atliekamas iki paramos paraiškos pateikimo vadovaujantis Lietuvos Respublikos planuojamos ūkinės veiklos poveikio aplinkai vertinimo įstatyme nustatytais atvejais“, reikalaujami dokumentai „Poveikio aplinkai įvertinimo dokumentai (kai reikia) arba atrankos išvada dėl poveikio aplinkai vertinimo“.

Vadovaujantis LR Planuojamos ūkinės veiklos poveikio aplinkai vertinimo įstatymo (1996 m. rugpjūčio 15 d. Nr. I-1495 (aktuali redakcija 2013-06-27 Nr. I-1495) 1 priede pateiktu sąrašu, UAB „ICECO LEDAI“ vykdoma veikla nėra įrašyta į Planuojamos ūkinės veiklos, kurios poveikis aplinkai privalo būti vertinamas, rūšių sąrašą.

To paties įstatymo 2 priede „Planuojamos ūkinės veiklos, kuriai turi būti atliekama atranka dėl poveikio aplinkai vertinimo, rūšių sąrašas„ 7.3 p. yra nurodyta veikla „Pieno ar jo produktų perdirbimas (kai gamybos pajėgumas – daugiau kaip 50 tonų per parą)“. Šiuo metu Bendrovės gamybiniai pajėgumai siekia 24 t per parą (veikia keturios gamybinės linijos), o po planuojamų investicijų (planuojama įsigyti dar vieną gamybinę liniją) gamybiniai pajėgumai padidės, tačiau nepasieks 2 pr. 7.3 p. nurodytos ribos. Bendrovės vykdoma veikla po planuojamų investicijų nesikeis.

UAB „ICECO ledai“ atranka atliekama vadovaujantis Aplinkos apsaugos agentūros Taršos prevencijos ir leidimų departamento Marijampolės skyriaus 2015 m. lapkričio 27 d. raštu Nr. (15.4)-A4-13274 (žiūrėti priedą Nr. 1).

1. **Planuojamos ūkinės veiklos fizinės charakteristikos: žemės sklypo plotas ir planuojama jo naudojimo paskirtis ir būdas (būdai), funkcinės zonos, planuojamas užstatymo plotas, numatomi statiniai, įrenginiai ir jų paskirtys, numatomi įrengti giluminiai gręžiniai, kurių gylis viršija 300 m, numatomi griovimo darbai, reikalinga inžinerinė infrastruktūra (pvz. inžineriniai tinklai (vandentiekio, nuotekų šalinimo, šilumos, energijos ir kt.) susisiekimo komunikacijos).**

UAB „ICECO ledai“ ūkinę veiklą vykdo adresu Marijampolės sav. Liudvinavo sen. Liepynų k. Ledo g. 3. Žemės sklypo, kurio unikalus Nr. 4400-3942-6298, pagrindinė naudojimo paskirties – kita, naudojimo būdas – pramonės ir sandėliavimo objektų teritorijos, teritorijos plotas – 2,0162 ha.

Sklypas turi pilną infrastruktūrą: bendrovės teritorijoje yra vandentiekio, kanalizacijos, elektros tinklai.

Pagal Marijampolės savivaldybės teritorijos bendrajį planą UAB „ICECO ledai“ teritorija patenka į teritoriją, kuri skirta pramonės plėtrai, kurioje yra išvystyta teritorijos inžinerinė infrastruktūra ( žr. <http://www.regia.lt/map/marijampoles>).

Sklypas nepatenka į saugomas, rekreacines teritorijas, jame nėra istorinių, kultūrinių ar archeologinių vertybių. Teritorijoje yra gamybiniai, sandėliavimo bei pagalbinės paskirties pastatai.

Planuojama naudojimo paskirtis ir būdas - žaliavinio pieno perdirbimo pajėgumų didinimas. Funkcinės zonos: žaliavinio pieno priėmimo zona, ledų gamybos zona, sandėliavimo ir logistikos zona. Planuojamas užstatyti žemės sklypo plotas 1200 m2.

Numatomi statiniai: pieno priėmimo stoginė 108 m2; ledų gamybos linijos patalpos 231 m2; Sandėliavimo - logistikos patalpos 840 m2.

Reikiam inžinierinė infrastuktūra – pasinaudojant esamomis sklype, adresu Ledo 3, vandentiekio, nuotekų šalinimo, energijos ir kt. sistemomis bei susisiekimo komunikacijomis. Griovimo darbai nenumatomi.

Nekilnojamojo turto registro centrinio duomenų banko išrašo kopija pateikta priede Nr. 2.


1. **Planuojamos ūkinės veiklos pobūdis: produkcija, technologijos ir pajėgumai (planuojant esamos veiklos plėtrą nurodyti ir vykdomos veiklos technologijas ir pajėgumus).**

Įmonės turimi gamybiniai pajėgumai nulemia nepakankamas galimybes augti pardavimų apyvartai, didinti įmonės konkurencingumą rinkoje. Dėl šios priežasties kyla poreikis didinti turimus žaliavinio pieno perdirbimo pajėgumus, investuojant į naujus technologinius procesus, kas nulemia žaliavos priėmimo sąlygų gerinimo ir pagamintos produkcijos sandėliavimo plotų didinimo poreikį.

Projekto įgyvendinimo metu planuojama įsigyti ledų gamybos linija (našumas 500 t/mėn. ledų mišinio) ir su ja susijusi įranga: talpos ledų mišiniui (padidėjusiam mišinio kiekiui talpinti), amoniakinė šaldymo kompresorinė (gamybos metu užtikrinti tinkamą šaldymo sistemą, montavimo vieta pažymėta pateiktame brėžinyje (žr. 1 pav.) pavadinimu „Kompresorinė“), rentgeno patikros sistema (siekiant gaminyje aptikti netinkams priemaišas), ledų mišinio srautų paskirstymo linija (siekiant tinkamai paskirstyti srautus, įrengti plovimo sistemą), dėžių išlankstymo transportavimo įranga (užtikrinti tinkamą pagamintos produkcijos pakavimo sistemą). Padidėjusiems pagamintos produkcijos srautams sandėlyje apdoroti planuojama įsigyti krautuvą ir įdiegti sandėlio valdymo programą.

Dėl naujos ledų gamybos įrangos įsigijimo atsiranda poreikis pastatyti pastatą, kuriame bus montuojama nauja gamybos linija. Taip pat padidėjus gamybai, didėja ir žaliavinio pieno tiekimo poreikis, todėl, siekiant užtikrinti Valstybinės maisto ir veterinarijos tarnybos keliamus reikalavimus, bus pastatytas pieno priėmimo punktas. Dėl padidėjusio pagamintos produkcijos kiekio reikalinga pastatyti papildomus sandėlius. Atsižvelgiant į aukščiau pateiktas priežastis, projekto įgyvendinimo metu planuojami šie statybos darbai (žr. 1 paveikslo užbrūkšniuotus plotus. Esamas pastato vaizdas pateikiamas 2 paveiksle):

* šiaurinėje pastato pusėje pastatyti stoginę, kurioje būtų pieno priėmimo punktas (ilgis 18 m, plotis 6 m., aukštis 5 m). Stoginė atvira, be sienų. Galimybė įvažiuoti į pieno priėmimo punktą pienvežiui su priekaba arba be jos iš rytinės pusės atbula eiga. Grindys betoninės su trapais nuotekoms, nuotekų nuvedimas į lietaus kanalizacijos tinklus, turinčius naftos produktų gaudyklę. Numatytas reikiamas kiekis vandentiekio čiaupų pienvežių apiplovimui ir grindų plovimui. Stoginė vertikalia užuolaida perskirta į dvi zonas: pienvežių apiplovimo ir pieno priėmimo. Stoginės vieta pažymėta pateiktame brėžinyje (žr. 1 pav.) pavadinimu „Pieno stoginė“;
* pietinėje pastato pusėje - trijų aukštų pastatas naujai ledų gamybos linijai. Pamatai, grindys monolitinio gelžbetonio tipo, iki grindų užpilta žvyru. Metalinės laikančiosios konstrukcijos, sienos daugiasluoksnių plokščių, plastikiniai nevarstomi langai, stogas daugiasluoksnių plokščių, stogo išorė padengta metaline stogine danga. Pirmame aukšte - patalpa (25 m2) žaliavos laikymo tankams (2 po 12 m3), ledų linijos patalpa (150 m2). Antras aukštas - dirbtuvė įrangos derintojams, techninė, ventiliacinės įrangos patalpa. Trečias aukštas - esamų garintuvų montavimo vietą su apsauga nuo skleidžiamo triukšmo. Pastato naujai gamybos linijai vieta pažymėta pateiktame brėžinyje (žr. 1 pav.) pavadinimu „Ledų linija“;
* šiaurinėje pastato pusėje – produkcijos sandėliavimo - logistikos pastatas. Pamatai, grindys monolitinio gelžbetonio tipo, su optimaliu oro tarpų saugančiu nuo grunto peršalimo ir galimybe patekti apžiūrai ir remontui po grindimis. Metalinės laikančiosios konstrukcijos. Sienos daugiasluoksnių plokščių, plastikiniai nevarstomi langai, stogas daugiasluoksnių plokščių, stogo išorė padengta metaline stogine danga. Pirmas aukštas - šalto (iki -25o C) sandėliavimo patalpos, aukštis 9 m, technologiniai koridoriai (palaikant 0oC - +5o C temperatūrą) sandėliavimo, krovimo procesams atlikti. Dvi pakrovimo - iškrovimo rampos su dokiniais nameliais, skirtais šaltų produktų krovimui. Antras aukštas - administracinės buitinės patalpos personalui, atvykusio krovininio transporto vairuotojų poilsio patalpa. Produkcijos sandėliavimo - logistikos pastato vieta pažymėta pateiktame brėžinyje (žr. 1 pav.) pavadinimais „Šaldytuvas/rampa“.

*1 Pav. Dryžuotai pažymėtos planuojamos statyti patalpos.*

Įgyvendinus projektą, įmonės pagrindinė veikla – valgomųjų ledų gamyba, nesikeis, tačiau padidės gamybiniai pajėgumai, pagerės produkcijos kokybė, pagerės darbo sąlygos darbuotojams. Taip pat įmonei atsiras galimybė sustiprinti savo pozicijas rinkoje.

UAB „ICECO ledai“ pagrindiniai gaminami gaminiai yra ledai ir vafliniai indeliai ledams. Gaminamos produkcijos projektinis pajėgumas – 8760 t/m.

Šerbeto, 4 % - 8,5 % ir 14 % riebumo ledų technologija.

Ledai yra saldus produktas, gaminamas iš specialiai paruoštų mišinių juos frezuojant ir užšaldant. Ledai skirstomi į 4 % - 8,5 % ir 14 % riebumo ledus ir šerbetą, pagal riebumą ir naudojamą žaliavą. Ledų rūšys viena nuo kitos skiriasi fizikiniais – cheminiais rodikliais bei jų gamybai panaudota žaliava. Pagrindinės žaliavos, naudojamos ledų gamyboje, yra: cukrus, sausas nugriebtas pienas, pieno baltymai, išrūgų milteliai, kokosų aliejus, sviestas, pienas, grietinėlė, stabilizatorių – emulsiklių mišiniai, gliukozės sirupas, gliukozės – fruktozės sirupas, citrinos rūgštis, geriamasis vanduo. Ledų asortimento paįvairinimui naudojamos medžiagos: įdarai, priedai, natūralios arba identiškos joms kvapiosios medžiagos, maistiniai dažikliai, riebaliniai ir neriebaliniai ledų glaistai, vitaminai ir jų mišiniai. Užpildai – skoninės medžiagos, sudarančios su ledais vientisą masę: kakavos produktai, vaisių – uogų sultys, bazės, koncentratai ir sirupai, kava, cikorija, krem – briulė sirupas ir kt. Užpilai dedami į ledų mišinį. Priedai – smulkinti riešutai, razinos, šokolado gabaliukai, vaisių ir uogų uogienės, įdarai įvairūs sirupai, vaisiai, uogos ir kt. priedai įvedami į išfrizeruotą ledų masę. Kvapiosios medžiagos – tai medžiagos, suteikiančios ledams pageidaujamą skonį bei aromatą. Visos ledų gamyboje naudojamos žaliavos laikomos sandeliavimo patalpose, užtikrinant gamintojo rekomendacijose nurodytas laikymo sąlygas.

Šerbeto ir skirtingo riebumo ledų gamybos technologija apima 16 skirtingų etapų, tai:

* Žaliavos priėmimas ir sandėliavimas. Žaliava į įmonę pristatoma statinėse, maišuose, kartoninėse dėžėse, polimerinėje pakuotėje. Visos ledų gamyboje naudojamos žaliavos laikomos sandėliavimo patalpose.
* Žaliavos paruošimas. Visos ledų gamyboje naudojamos žaliavos į įmonę gaunamos pilnai pagamintos, todėl papildomas apdirbimas joms nereikalingas.
* Ledų mišinio paruošimas. Ledų mišiniai verdami pagal įmonės vadovo patvirtintus gamybos ypatumus GI. Pagal receptūrą apskaičiuotos žaliavos sveriamos ir supilamos į piltuvą, iš kurio siurbliu transportuojamos į sumaišymo talpas. Ruošiant ledų mišinius žaliava sudedama tam tikra tvarka. Sudėjus visus receptūroje nurodytus komponentus mišinys pastoviai maišomas, kol pilnai ištirpsta visi sausi produktai, bet ne trumpiau 20 minučių.
* Filtravimas. Mišinio temperatūrai pakilus iki 55 ºC, jis siurbliu paduodamas į lygio bakelį, o iš jo į filtrą, pro kurį mišinys filtruojamas.
* Mišinio pašildymas regeneracijos sekcijoje. Pratekėjusi pro filtrą ledų masė nukreipiama į plokštelinio pasterizavimo – atšaldymo įrenginio regeneracijos sekciją. Joje mišinys pašildomas iki 75 ºC temperatūros ir siurblio pagalba perpumpuojamas į homogenizatorių.
* Ledų mišinio homogenizacija. Kuo ledų masė riebesnė, tuo mažesnis homogenizavimo slėgis. Homogenizacijos metu mišinyje esantys riebalų rutulėliai susmulkinami iki 0,1÷2 mikronų skersmens ir gaunama stabili riebalų emulsija. Homogenizuotas mišinys siurblio pagalba perpumpuojamas į plokštelinio įrenginio pasterizavimo sekciją.
* Ledų mišinio pasterizacija. Mišinys pasterizuojamas 83±2 ºC temperatūroje, išlaikant 20 s. Pasterizacijos tikslas – sunaikinti patogeninius mikroorganizmus bei sumažinti mikrofloros kiekį mišinyje. Pasterizavimo metu, temperatūrai nukritus žemiau 83 ºC, automatiškai atsidaro atgalinis vožtuvas ir mišinys nukreipiamas į cirkuliaciją, o temperatūrai vėl pakilus iki + 83 ºC – mišinys paduodamas repasterizacijai.
* Ledų mišinio atšaldymas. Pasterizuotas mišinys tuoj pat atšaldomas dviejose plokštelinio įrenginio atšaldymo sekcijose iki (2÷7) ºC: pirmoje – vandentiekio vandeniu, antroje - (1÷2) ºC temperatūros leduotu vandeniu.
* Ledų mišinio brandinimas. Mišinio brandinimas – tai fizikinis procesas, kurio metu pilnai išbrinksta pieno baltymai ir stabilizatoriai, padidėja mišinio klampumas, dėl kurio padidėja oro įplakimo laipsnis frizeravimo metu. Mišinys brandinamas pastoviai, maišant nuo 4 iki 72 val. Ledų masės temperatūra turi būti (2÷7) ºC.
* Kvapiųjų medžiagų ir maisto dažiklių įvedimas į mišinį. Brandinimo metu į atšaldytą masę supilamos kvapiosios medžiagos bei maisto dažikliai (jų normos 1000 kg mišinio nurodytos gamybos ypatumuose GI). Minėtos medžiagos tiksliai apskaičiuojamos pagal brandinimo rezervuare esančio mišinio kiekį. Apskaičiuotas ir pasvertas kvapiųjų medžiagų bei maistinių dažiklių kiekis supilamas į mišinį ir greitai išmaišomas.
* Ledų mišinio frizeravimas. Frizeruojant į ledų mišinį įplakamas oras, kuris pasiskirsto po visą ledų masę mažų oro pūslelių pavidalu, ir mišinys dalinai užšaldomas iki krioskopinės temperatūros. Frizeravimo metu prasideda ledų kristalų struktūros formavimasis, kuris pasibaigia po jo užgrūdinimo. Didžiąją dalį – 2/3 ledų mišinio sudaro vanduo. Dalis ledų mišinyje esančio vandens cheminėmis jungtimis sujungta su baltymais ir stabilizatoriais, todėl negali užšalti. Laisvas vanduo, esantis mišinyje, frizeravimo metu turi būti kuo daugiau iškristalizuojamas mažais ledo kristalais, kadangi po to sekančio ledų grūdinimo metu ledo kristalai tik didėja. Tai reiškia, kad, jeigu frizeravimo metu užšaldomas mažas laisvo vandens kiekis, produktas gaunamas su dideliais, burnoje jaučiamais ledo kristalais.
* Ledų dozavimas (fasavimas). Išfrizeruoti ledai per pajungtas ir pakeltas nuo grindų žarnas dozuojami įvairaus dydžio ir formos porcijomis į vaflinius puodelius, vaflinius ragelius, tarp vaflinių lakštų, o taip pat gali būti ir iš karto fasuojami į popierinius ar plastikinius indelius. Gaminant ledus su priedais, jie yra įvedami specialiais dozatoriais į jau išfrezuotą ledų masę. Ledų porcijos papuošimui priedai dar gali būti užbarstomi papildomai rankiniu būdu. Ledų tortų, sluoksniočių, puošimui naudojami braškių uogienė ar šokoladinis glaistas išdozuojami rankiniu budu, padengiant torto paviršių tvarkingu raštu.
* Ledų grūdinimas. Šį procesą būtina atlikti per kiek galima trumpesnį laiką, kad būtų išvengta ledų kristalų padidėjimo pagamintame produkte. Fasuoti ledai ir nefasuoti ledai grūdinami specialiose srovinių linijų grūdinimo kamerose – 30 ÷ - 40 ºC temperatūros oro srautu, o eskimogeneratorių metalinėse formose – cirkuliuojančiu – 25 ÷ - 30 ºC temperatūros šaldomuoju srautu. Grūdinimo metu toliau kristalizuojasi likusi dalis laisvo vandens. Todėl, kad išvengti didelių kristalų susidarymo, grūdinimosi kamerose temperatūra turi būti kuo žemesnė (artima – 40 ºC).
* Ledų glaistymas. Po grūdinimo ledai gali būti glaistomi įvairiais šokolado ir beriebaliniais vaisių – uogų glaistais. Riebalinis glaistas ištirpinamas specialiai tam skirtame inde su tarpsieniu šildymo agentu ir maišykle. Pot to siurbliu arba rankiniu budu (t.y. švariai išplautais, dezinfekuotais kibirais) paduodamas į glaistymo vonelę. Ledai glaistomi 26 – 40 ºC temperatūros riebaliniu glaistu, ir beriebaliniu 4 – 8 ºC temperatūros vaisiniu glaistu, užšaldomu pamerkiant ledų porciją į skystą azotą.
* Ledų fasavimas ir pakavimas. Ledai fasuojami, dedami į dėžes ir transporteriu paduodamos į laikymo kameras, kur kraunamos ant padėklų ir laikomos. Ledai laikomi ne aukštesnėje nei – 18 ºC temperatūroje. Laikymo metu labai svarbu palaikyti žemą (t.y. ne aukštesnę nei - 18 ºC) ir pastovią aplinkos temperatūrą, kadangi, esant temperatūrų svyravimui, dalis sušaldyto vandens ištirpsta, o vėl užšaldant - nauji ledo kristalai nesusidaro, tik didėja esantys, dėl ko blogėja ledų kokybė, ledai „traukiasi“. Svyruojant sandėliavimo temperatūrai didėja ir laktozės kristalai, todėl atsiranda ledų smėletumo yda.
* Sandėliavimas, krovimas į vilkikus ir transportavimas. Supakuoti ledai laikomi šaldymo kamerose, sukrauti ant padėklų rietuvėmis. Ledai išsiunčiami partijų eilės numerių tvarka. Jie turi būti kraunami operatyviai, be prastovų, vengiant bet kokių temperatūros pokyčių. Ledai vežami automobiliniais refrižeratoriais, prisilaikant greitai gedančių krovinių pervežimo taisyklių.

Aromatinių, vaisinių valgomųjų ledų gamybos technologija.

Ledai yra saldus produktas, gaminamas iš specialiai paruoštų mišinių juos frizeruojant ir užšaldant. Šių ledų gamybos procesas vyksta tokiu pat principu kaip jau ir anksčiau aprašytas šerbetinių ir pieninių ledų, susidedantis iš šių procesų: žaliavos priėmimo ir sandėliavimo, žaliavos paruošimo, ledų mišinio paruošimo, filtravimo, ledų mišinio pasterizacijos, ledų mišinio atšaldymo, ledų mišinio brandinimo, kvapiųjų medžiagų ir maisto dažiklių įvedimo į mišinį, ledų mišinio frizeravimo, ledų fasavimo ir pakavimo, sandėliavimo, krovimo į vilkikus ir transportavimo.

UAB „ICECO ledai“ įmonės administracija ir dalis darbuotojų dirba penkias dienas per savaitę, nuo 8 iki 17 valandos. Ledų gamyba vykdomas 7 dienas per savaitę, vienos pamainos darbo laikas yra 12 valandų (nuo 7 val. ryto iki 19 val. vakaro). Ledų gamyba sezono metu (pradžia ir pabaiga priklauso nuo susidariusių oro sąlygų,), dažniausiai kovo – rugsėjo mėnesiais yra vykdoma visą parą, darbuotojai gamyboje dirba dviem pamainomis (nuo 7 val. iki 19 val. bei nuo 19 val. iki 7 val.). Sunkusis transportas įmonės teritorijoje dirba 7 dienas per savaitę, nuo 7 iki 19 val.

Šiuo metu UAB „ICECO ledai“ veikia keturios gamybinės linijos, o po planuojamų investicijų planuojama įsigyti dar vieną gamybinę liniją. Turimų žaliavinio pieno perdirbimo pajėgumų, investuojant į naujus technologinius procesus, didinimas nulemia žaliavos priėmimo sąlygų gerinimo ir pagamintos produkcijos sandėliavimo plotų didinimo poreikį. Planuojama pastatyti priestatą – stoginę pieno priėmimui, įsigyti naują ledų gamybos liniją (našumas 500 t/mėn. ledų mišinio) ir įrengti papildomas patalpas sandėliavimui. Planuojamos ūkinės veiklos pobūdis: žaliavinio pieno perdirbimas; produkcija: valgomųjų ledų gamyba.

1. **Žaliavų naudojimas; cheminių medžiagų ir preparatų (mišinių) naudojimas, įskaitant ir pavojingų cheminių medžiagų ir preparatų naudojimą (nurodant jų pavojingumo klasę ir kategoriją); radioaktyviųjų medžiagų naudojimas; pavojingų (nurodant pavojingų atliekų technologinius srautus) ir nepavojingų atliekų (nurodant atliekų susidarymo šaltinį arba atliekų tipą) naudojimas; planuojamos ūkinės veiklos metu numatomas naudoti ir laikyti tokių žaliavų ir medžiagų preliminarus kiekis.**

Planuojamos naudoti žaliavos, cheminės medžiagos ir mišiniai, jų kiekis pateiktas 1 lentelėje.

1 lentelė. Planuojamos naudoti pagrindinės žaliavos, cheminės medžiagos ir mišiniai

| **Pavadinimas** | **Vnt.** | **Planuojamas sunaudoti kiekis per metus** | **Planuojamas didžiausias vienu metu laikyti kiekis** |
| --- | --- | --- | --- |
| Pieno baltymai | t/m | 64 | 9 |
| Lieso pieno milteliai | t/m | 73 | 10 |
| Sviestas | t/m | 99 | 14 |
| Pienas | t/m | 488 | 17 |
| Kvietiniai miltai | t/m | 150 | 5 |
| Cukrus | t/m | 300 | 21 |
| Kokoso aliejus | t/m | 120 | 17 |
| Gliukozės sirupas | t/m | 80 | 11 |
| F14 Farmosept dezinfekavimo skystis | t/m | 12,096 | 0,023 |
| IPA 300 dezinfekacijos skystis | t/m | 9,360 | 0,022 |
| FINK FC-21 plov. Deinf. skystis | t/m | 12,240 | 0,028 |
| F 205 VIRKKU + plovimo-dezinfekacijos priemonė | t/m | 2,340 | 0,005 |
| F47 TARMO šarminis plovimo skystis | t/m | 0,794 | 0,002 |
| F 207 CAPO dezinfekavimo milteliai | t/m | 0,144 | 0,0003 |
| F 268 AIROL S dezinfekacijos skystis | t/m | 1,152 | 0,003 |
| ALLSEPT S skystis rankų dezinfekcijai | t/m | 1,728 | 0,004 |
| Lepakur RHE 132-šarminis ploviklis | t/m | 9,216 | 0,021 |
| Calgonit Sterizid Forte | t/m | 5,184 | 0,012 |
| Calgonit 6010/CN 373 | t/m | 1,728 | 0,004 |
| Calgonit NN 466 stiprus šarminis ploviklis | t/m | 4,320 | 0,010 |
| Calgonit JALU Sauer Plus | t/m | 1,037 | 0,002 |

UAB „ICECO ledai“ tirpiklių turinčių medžiagų ir preparatų naudoti ir saugoti neplanuojama.

UAB „ICECO ledai“ radioaktyvių medžiagų, pavojingų ir nepavojingų atliekų nenaudos ir nelaikys.

Saugos duomenų lapai pateikti priede Nr. 3.

1. **Gamtos išteklių (natūralių gamtos komponentų), visų pirma vandens, žemės, dirvožemio, biologinės įvairovės naudojimo mastas ir regeneracinis pajėgumas (atsistatymas).**

Vandens sunaudojimas ledų gamybai per metus 18000 m3. UAB „ICECO ledai“ gamybos metu kitų natūralių gamtos komponentų nenaudos.

1. **Energijos išteklių naudojimo mastas, nurodant kuro rūšį.**

UAB „ICECO ledai“ planuojamos ūkinės veiklos metu elektros energija bus naudojama patalpų apšvietimui, technologinių įrenginių veikimui. Įmonei elektros energiją pagal pasirašytą sutartį tiekia UAB „ICECO“.

Vafliniai indeliai ledams gaminami kepami automatuose A-2-OBA, kepimo automatai kūrenami gamtinėmis dujomis. Administracinių ir gamybinių patalpų šildymui, vandens šildymui taip pat naudojamos gamtinės dujos. Įmonei gamtines dujas pagal pasirašytą sutartį tiekia UAB “ICECO”.

Sunaudojama per metus: elektros energijos – ledų gamybai (be vaflių gamybos) 1500 Mwh; dujų - ledų cechui (be vaflių gamybos) 80000 m3. Numatomas padidėjimas iki 10 proc.

Sutarties su UAB „ICECO“ išrašas pateikiamas priede Nr. 4.

2 lentelė. Kuro ir energijos vartojimas

|  |  |  |
| --- | --- | --- |
| Energetiniai ir technologiniai ištekliai | Matavimo vnt,  m3, KWh ir kt. | Planuojamas sunaudojimas |
| Elektros energija | MWh | 1650 |
| Gamtinės dujos | Nm3/m | 88000 |

1. **Pavojingų, nepavojingų ir radioaktyviųjų atliekų susidarymas, nurodant, atliekų susidarymo vietą, kokios atliekos susidaro (atliekų susidarymo šaltinis arba atliekų tipas), preliminarų jų kiekį, jų tvarkymo veiklos rūšis.**

UAB „ICECO ledai“ ledų gamybos metu susidarančios atliekos nurodytos 4 lentelėje.

Įmonėje susidariusios atliekos bus laikomos vadovaujantis LR aplinkos ministro 1999 m. liepos 14 d. įsakymu Nr. 217 (LR aplinkos ministro 2011 m. gegužės 3 d. įsakymo Nr. D1-368 redakcija) patvirtintomis Atliekų tvarkymo taisyklėmis.

Ledų gamybos metu susidariusios atliekos bus rūšiuojamos ir laikomos sandariuose konteineriuose pažymėtuose nurodančiomis etiketėmis. Bendrovė gamybos metu susidarančių atliekų netvarkys, atliekos bus perduodamos UAB “ICECO”, kuri perduos atliekas atliekų tvarkytojams. Pavojingos atliekos bus laikomos ne ilgiau kaip 6 mėn. iki perdavimo įmonėms turinčioms teisę tvarkyti atitinkamas atliekas, o nepavojingos – ne ilgiau kaip metus.

3 lentelė. UAB „ICECO ledai“ planuojamos ūkinės veiklos metu susidarančios pavojingos ir nepavojingos atliekos

| **Kodas** | **Pavadinimas** | **Preliminarus kiekis, t/m.** | **Atliekų tipas** | **Susidarymo vieta** | **Tvarkymo rūšis** |
| --- | --- | --- | --- | --- | --- |
| 15 01 04 | Metalo laužas | 0,2 | Gamybinės | Gamybos cechas | R12; R13; S1; S2; S3; S4; S5 |
| 15 01 01 | Makulatūra / Plastikas  (popieriaus, kartono, plastiko pakuotės) | 6,0 | Gamybinės | Gamybos cechas | R12; R13; S1; S2; S4 |
| 20 03 01 | Mišrios komunalinės atliekos | 5,0 | Buitinės | Buitinės patalpos | S1; S2 |
| 15 01 02 | Plastikinės pakuotės (polietileno plėvelė, pakavimo juosta ir pan.) | 1,5 | Gamybinės | Gamybos cechas | R12; R13; S1; S2; S3; S4; S5 |
| 20 01 21\* | Dienos šviesos lempos ir kitos atliekos, kuriose yra gyvsidabrio | 0,04 | Gamybinės | Administracinės patalpos | R12; R13; S1; S2; S4 |
| 20 01 36 | Nebenaudojama elektros ir elektroninė įranga, nenurodyta 20 01 21, 20 01 23 ir 20 01 35 | 0,02 | Gamybinės | Administracinės patalpos | R3; R4; R12; R13; S1; S2; S3; S4; S5 |

1. **Nuotekų susidarymas, preliminarus jų kiekis, jų tvarkymas.**

Gamybinės ir buitinės, paviršinės (lietaus) nuotekos surenkamos ir išleidžiamos į UAB „Sūduvos vandenys“ administruojamus Marijampolės miesto fekalinės kanalizacijos tinklus, o paviršinės (lietaus) nuotekos surenkamos, išvalomos ir išleidžiamos į šalia tekantį Jevonio upelį. Gamybinės nuotekos surenkamos ir išvalomos riebalų gaudyklės pagalba; paviršinės lietaus nuotekos yra surenkamos ir išvalomos purvo ir nafto gaudyklių pagalba.

Visi nuotekų tinklai priklauso UAB “ICECO”, kuri juos ir eksploatuoja. UAB “ICECO ledai” sutarties išrašas su UAB “ICECO” pateikiamas priede Nr. 4.

Numatomas nuotekų kiekis m3/m:

Gamybinių nuotekų - 41000,0;

Buitinių nuotekų - 4000,0.

Įgyvendinus projektą, padidinta, žmogui kenksminga vandens ir su juo susijusi maisto tarša nenumatoma.

1. **Cheminės taršos susidarymas (oro, dirvožemio, vandens teršalų, nuosėdų susidarymas, preliminarus jų kiekis) ir jos prevencija.**

Įmonės ūkinės veiklos metu lauko teritorijoje nesaugomos pavojingos cheminės medžiagos ar preparatai. Teritorijoje taip pat nesandėliuojamos pavojingos atliekos, todėl nėra tikimybės atsitiktinio išsiliejimo atvejui. Techniškai netvarkingas autotransportas į teritoriją neįleidžiamas. Pastebėti nutekėję skysčiai iš transporto priemonių nedelsiant surenkami sorbentų pagalba. Nei dirvožemis, nei gruntiniai vandenys nėra teršiami. Normalios eksploatacijos sąlygomis poveikio dirvožemiui ir žemės gelmėms nėra

UAB „ICECO“ Antano Škarnulio personalinė įmonė atliko „Išsiskiriamos taršos į aplinkos orą metinės inventorizacijos“ techninę ataskaitą. Todėl tolimesniuose oro kokybės skaičiavimuose naudojami inventorizacijos metu nustatyti taršos šaltiniai, į aplinkos orą išmetami teršalai bei jų kiekiai (5 priedas).

4 lentelė. UAB „ICECO ledai“ stacionarūs organizuotų taršos šaltinių fiziniai duomenys.

| **Pavadinimas** | **Nr.** | **Aukštis, m** | **Išmetimo angos matmenys, m** | **Išmetami teršalai** |
| --- | --- | --- | --- | --- |
| Esamos katilinės Nr. 1 dūmtraukis | 001 | 10 | 0,5 | Anglies monoksidas bei azoto dioksidas |
| Esamos katilinės Nr. 2 dūmtraukis | 002 | 8,5 | 0,25 | Anglies monoksidas bei azoto dioksidas |
| Kepimo automato A-2-OBA dūmtraukis | 007 | 10 | 0,4 | Anglies monoksidas bei azoto dioksidas |
| Kepimo automato A-2-OBA dūmtraukis | 008 | 10 | 0,25 | Anglies monoksidas bei azoto dioksidas |

5 lentelė. UAB „ICECO ledai“ tarša į aplinkos orą

|  |  |  |  |  |  |
| --- | --- | --- | --- | --- | --- |
| **Cecho ar kt. pavadinimas, gamybos rūšies pavadinimas** | **Taršos šaltinio pavadinimas** | **Taršos šaltinio Nr.** | **Teršalo pavadinimas** | **Teršalo kodas** | **Metinė tarša, t/m** |
| Ledų gamybos cecho Katilinė Nr.l | v.š.k. BONGAS 2/11 2 vnt. BONGAS 2/6 | 001 | Anglies monoksidas (A) | 177 | 0,499 |
| Azoto oksidai (A) | 250 | 0,120 |
| Ledų gamybos cecho katilinė Nr.2 | v.š.k. BONGAS 2/10 v.š.k.VIKSMAN ATOLĄ | 002 | Anglies monoksidas (A) | 177 | 0,714 |
| Azoto oksidai (A) | 250 | 0,172 |
| Kepimo cechas | Vaflių indelių ledams kepimo aurtomatas A-2-OBA | 007 | Anglies monoksidas (A) | 177 | 0,802 |
| Azoto oksidai (A) | 250 | 0,193 |
| Vaflių indelių ledams kepimo aurtomatas A-2-OBA | 008 | Anglies monoksidas (A) | 177 | 0,802 |
| Azoto oksidai (A) | 250 | 0,193 |
| Viso: | | | | | **3,495** |

Dirvožemio tarša

UAB „ICECO“, kurioje yra įsikūrusi ir UAB „ICECO ledai“, teritorija yra apželdinta veja. Įrengta gelžbetoninė danga privažiavimui. Įmonės ūkinės veiklos metu lauko teritorijoje nesaugomos pavojingos cheminės medžiagos ar preparatai. Teritorijoje taip pat nesandėliuojamos pavojingos atliekos, todėl nėra tikimybės atsitiktinio išsiliejimo atvejui. Techniškai netvarkingas autotransportas į teritoriją neįleidžiamas. Pastebėti nutekėję skysčiai iš transporto priemonių nedelsiant surenkami sorbentų pagalba. Nei dirvožemis, nei gruntiniai vandenys nėra teršiami. Normalios eksploatacijos sąlygomis poveikio dirvožemiui ir žemės gelmėms nėra.

Vandens tarša

Gamybinės ir buitinės paviršinės (lietaus) nuotekos surenkamos ir išleidžiamos į UAB „Sūduvos vandenys“ administruojamus Marijampolės miesto fekalinės kanalizacijos tinklus per UAB „ICECO“ eksploatuojamus kanalizacijos tnklus, o paviršinės (lietaus) nuotekos surenkamos, išvalomos ir išleidžiamos į šalia tekantį Jevonio upelį. Normalios eksploatacijos sąlygomis poveikio dirvožemiui ir žemės gelmėms nėra.

**12. Fizikinės taršos susidarymas (triukšmas, vibracija, šviesa, šiluma, jonizuojančioji ir nejonizuojančioji (elektromagnetinė) spinduliuotė) ir jos prevencija.**

UAB „ICECO ledai“ vykdomos ir planuojamos gamybos preliminarus sukeliamo triukšmo lygis artimiausioje gyvenamosios ir visuomeninės paskirties teritorijoje, prie artimiausio gyvenamojo namo, nuo ūkinės veiklos nutolusio 0,2 km atstumu, 27,6 dBA. Ūkines veiklos įtakojami triukšmo dydžiai artimiausioje gyvenamosios ir visuomeninės paskirties teritorijoje ir jos aplinkoje neviršins LR sveikatos apsaugos ministro 2011 m. birželio 13 d. įsakymu Nr. V-604 patvirtintose Lietuvos higienos normose HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“.

Visi visuomenės sveikatai galintys daryti žalingą poveikį veiksniai (triukšmas, vibracija, šiluma, oro tarša, kvapai) už įmonės sklypų ribų neviršija ir neviršys Lietuvoje galiojančių, įstatymais reglamentuotų ribinių verčių.

1. **Biologinės taršos susidarymas (pvz., patogeniniai mikroorganizmai, parazitiniai organizmai) ir jos prevencija.**

UAB „ICECO ledai“ planuojamos ūkinės veiklos metu biologinės taršos nesukels.

**14. Planuojamos ūkinės veiklos pažeidžiamumo rizika dėl ekstremaliųjų įvykių (pvz., gaisrų, didelių avarijų, nelaimių (pvz., potvynių, jūros lygio kilimo, žemės drebėjimų)) ir (arba) susidariusių ekstremaliųjų situacijų, įskaitant tas, kurias gali lemti klimato kaita; ekstremalių įvykių ir ekstremalių situacijų tikimybė ir jų prevencija.**

UAB „ICECO ledai“ eksploatuojamuose pastatuose yra užtikrintos palankios sąlygos darbuotojams ir lankytojams, tiekiamas geriamos kokybės vanduo, šalinamos nuotekos, šildomos patalpos, įrengta vėdinimo sistema, natūralus ir dirbtinis apšvietimas, telefono ryšys.

Statinio konstrukcijoms ir apdailai nenaudojamos žmogaus sveikatai kenksmingos medžiagos. Statinys suprojektuotas taip, kad būtų išvengta nelaimingų atsitikimų (dėl paslydimo, kritimo, sniego nuošliaužų, varveklių kritimo, susidūrimo, nudegimo, nutrenkimo ar sužalojimo elektros srove, sprogimo) rizikos.

Numatoma ekstremali situacija (avarija) – gaisras, kuriam gesinti įrengta priešgaisrinė signalizacija bei reikalingas priešgaisrinis vandentiekis.

Pastate projektuojama statinio vidaus gaisrinio vandentiekio sistema. Čiurkšlių skaičius bei vandens debitas vienai čiurkšlei priimamas lygiu – 2 čiurkšlės po 162 l/min.

Pastate numatomi vienodo diametro gaisriniai čiaupai, gaisrinės žarnos su vienodais sujungimais (jungtimis) bei švirkštais.

Ekstremalių situacijų tikimybė minimali, joms išvengti bus imtasi visų įmanomų priemonių: priešgaisrinių, žaibosaugos ir pan. Galimų avarijų ir gaisrų priežastys galimos dėl žmogiškojo ir technologinio faktoriaus. Jų tikimybė nėra didelė. Saugaus darbo užtikrinimui privaloma laikytis technologinio reglamento normų ir įrengimų eksploatavimo instrukcijos, darbuotojų saugos ir sveikatos instrukcijų reikalavimų. Administracijos, darbų saugos ir kitų atsakingų darbuotojų nuolatinė kontrolė ir priežiūra mažina avarinės situacijos susidarymo galimybę.

Planuojama įmonės plėtra neturės jokios įtakos gyventojų saugai ir nelaimingų atsitikimų rizikai.

**15. Planuojamos ūkinės veiklos rizika žmonių sveikatai (pvz., dėl vandens ar oro užterštumo).**

UAB „ICECO ledai“ ūkinė veikla rizikos žmonių sveikatai nekelia.

Planuojama oro tarša: sukeliama aplinkos oro tarša neviršys leistinų ribinių verčių nei vienam teršalui. Vandens užterštumas normaliomis gamybinėmis sąlygomis nenumatomas.

**16. Planuojamos ūkinės veiklos sąveika su kita vykdoma ūkine veikla ir (arba) pagal teisės aktų reikalavimus patvirtinta ūkinės veiklos (pvz., pramonės, žemės ūkio) plėtra gretimose teritorijose (pagal patvirtintus teritorijų planavimo dokumentus).**

Pagal Marijampolės savivaldybės teritorijos bendrajį planą UAB „ICECO“ teritorija, esanti Vasaros g. 13, Liepynų km., Marijampolės sav., patenka į teritoriją, kuri skirta pramonės plėtrai, kurioje yra išvystyta teritorijos inžinerinė infrastruktūra.

**17. Veiklos vykdymo terminai ir eiliškumas, numatomas eksploatacijos laikas.**

Planuojama, kad naujai statomas pieno priėmimo punktas, nauja gamybinė linija ir sandėlis pradės veikti nuo 2017 m. I ketv. Visi numatyti darbai bus vykdomi tuo pačiu metu.

**III. PLANUOJAMOS ŪKINĖS VEIKLOS VIETA**

**18. Planuojamos ūkinės veiklos vieta (adresas) pagal administracinius teritorinius vienetus, jų dalis ir gyvenamąsias vietoves (apskritis, savivaldybė, seniūnija, miestas, miestelis, kaimas, viensėdis, gatvė); teritorijos, kurioje planuojama ūkinė veikla, žemėlapis su gretimybėmis ne senesnis kaip 3 metų (ortofoto ar kitame žemėlapyje, kitose grafinės informacijos pateikimo priemonėse apibrėžta planuojama teritorija, planų mastelis pasirenkamas atsižvelgiant į planuojamos teritorijos ir teritorijos, kurią planuojama ūkinė veikla gali paveikti, dydžius); informacija apie teisę valdyti, naudoti ar disponuoti planuojamos teritorijos žemės sklypą (privati, savivaldybės ar valstybinė nuosavybė, sutartinė nuoma); žemės sklypo planas, jei parengtas.**

UAB „ICECO ledai“ ūkinę veiklą vykdo adresu Marijampolės sav. Liudvinavo sen. Liepynų k. Ledo g. 3. Žemės sklypo, kurio unikalus Nr. 4400-3942-6298, pagrindinė naudojimo paskirties – kita, naudojimo būdas – pramonės ir sandėliavimo objektų teritorijos, teritorijos plotas – 2,0162 ha. Žemės sklypas, kuriame vykdoma gamybos veikla, pagal nuosavybės teises priklauso UAB „ICECO“, a. k. 302553248. UAB „ICECO ledai“ žemės sklypą nuomosis. Esamo pastato vaizdas pateiktas 2 paveiksle.

Įmonės gretimybės: UAB „Larda“ filialas, adresu P. Armino g. 79, Marijampolė, nuo įmonės nutolusi 0,337 km atstumu; UAB „Javona“ autoservisas, adresu P. Armino g. 79, Marijampolė, nuo įmonės nutolusi 0,337 km atstumu; UAB „Arvi cukrus“, adresu P. Armino g. 65, Marijampolė, nutolusi 0,770 km atstumu.

Arti UAB „ICECO ledai“ nėra ligoninių, mokymo įstaigų, gyvenamųjų namų bei saugomų teritorijų ir apsauginių zonų. Artimiausia mokykla – Marijampolės P. Armino vidurinė mokykla, adresu Vytenio g. 47, Marijampolė nuo UAB „ICECO ledai“ nutolusi 1,37 km; artimiausia gydymo įstaiga – Marijampolės savivaldybės visuomenės sveikatos biuras, adresu Lietuvininkų g. 18, nuo įmonės nutolęs 2,55 km. Artimiausias gyvenamas namas, adresu Vasaros g. 85, Marijampolė, nuo įmonės teritorijos nutolęs ~ 0,4 km atstumu.

Pagal Marijampolės savivaldybės teritorijos bendrajį planą UAB „ICECO ledai“ teritorija patenka į teritoriją, kuri skirta pramonės plėtrai, kurioje yra išvystyta teritorijos inžinerinė infrastruktūra ( žr. <http://www.regia.lt/map/marijampoles>).

*2 Pav. Esamo pastato vaizdas.*

**19. Planuojamos ūkinės veiklos sklypo ir gretimų žemės sklypų ar teritorijų funkcinis zonavimas ir teritorijos naudojimo reglamentas (pagrindinė žemės naudojimo paskirtis ir būdas (būdai), nustatytos specialiosios žemės naudojimo sąlygos, vyraujančių statinių ar jų grupių paskirtis) pagal patvirtintus teritorijų planavimo dokumentus. Informacija apie vietovės infrastruktūrą, urbanizuotas teritorijas (gyvenamąsias, pramonines, rekreacines, visuomeninės paskirties), esamus statinius ir šių teritorijų ir (ar) statinių atstumus nuo planuojamos ūkinės veiklos vietos (objekto ar sklypo, kai toks suformuotas, ribos).**

UAB „ICECO ledai“ ūkinę veiklą vykdo adresu Marijampolės sav. Liudvinavo sen. Liepynų k. Ledo g. 3. Žemės sklypo, kurio unikalus Nr. 4400-3942-6298, pagrindinė naudojimo paskirties – kita, naudojimo būdas – pramonės ir sandėliavimo objektų teritorijos, teritorijos plotas – 2,0162 ha.

Žemės sklype, kuriame vykdoma gamybos veikla, nustatytos šios specialiosios žemės ir miško naudojimo sąlygos:

XLIX. Vandentiekio, lietaus ir fekalinės kanalizacijos tinklų ir įrenginių apsaugos zonos, plotas – 0,5613 ha;

XXI. Žemės sklypai, kuriuose įrengtos valstybei priklausančios melioracijos sistemos bei įrenginiai, plotas – 2,0162 ha;

IX. Dujotiekių apsaugos zonos, plotas – 0,0672 ha;

VI. Elektros linijų apsaugos zonos, plotas – 0,0695 ha;

I. Ryšių linijos apsaugos zonos, plotas – 0,0847 ha.

Vadovaujantis Marijampolės rajono savivaldybės teritorijos bendrojo plano I-ojo pakeitimo Žemės naudojimo ir apsaugos reglamentų brėžiniu UAB „ICECO ledai“ ūkinę veikla vykdo verslo ir gamybos potencialios plėtros teritorijoje – komercinės paskirties, pramonės ir sandėliavimo objektų teritorijos. Specialiosios žemės naudojimo sąlygos:

1. Žemės ūkio (ekologinė žemdirbystė, šiltnamiai nedarantys neigiamo poveikio gyvenamajai aplinkai);
2. Miškų ūkio;
3. Kitos paskirties:
   1. Visuomeninės paskirties teritorijos (administraciniai pastatai ir kt.);
   2. Atskirųjų želdynų teritorijos;
   3. Komercinės paskirties objektų teritorijos (prekybos ir paslaugų paskirties pastatai – verslo viešbučiai, moteliai, didmeninės ir mažmeninės prekybos pastatai, degalinės, autoservisai ir kt.);
   4. Inžinerinės infrastruktūros teritorijos (susisiekimo ir inžinerinių komunikacijų aptarnavimo objektai, susisiekimo ir inžinerinių tinklų koridoriai);
   5. Pramonės ir sandėliavimo objektų teritorijos;
   6. Energetinio ūkio;
4. Konservacinės paskirties;
5. Vandens ūkio.

UAB „ICECO ledai“ veiklos vykdymo vietovėje yra išplėtota inžinerinė ir susisiekimo infrastuktūra: centralizuota vandens tiekimo ir nuotekų surinkimo sistema; elektros energijos ir šilumos tinklai; komunikacijų ir ryšio tinklai.

Žemės sklypas, kuriame vykdoma veikla, patenka į aptarnavimo centro zoną. Įmonės gretimybėse rekreacinių objektų nėra.

UAB „ICECO ledai“ eksploatuojamas žemės sklypas nesiriboja su visuomeninės paskirties objektais.

**20. Informacija apie eksploatuojamus ir išžvalgytus žemės gelmių telkinių išteklius (naudingas iškasenas, gėlo ir mineralinio vandens vandenvietes), įskaitant dirvožemį; geologinius procesus ir reiškinius (pvz., erozija, sufozija, karstas, nuošliaužos), geotopus, kurių duomenys kaupiami GEOLIS (geologijos informacijos sistema) duomenų bazėje (https://epaslaugos.am.lt/).**

UAB „ICECO ledai“ žemės gelmių telkinių išteklių neeksploatuoja.


Bendrovės gretimybėje geologinių procesų ir reiškinių nėra.

**21. Informacija apie kraštovaizdį, gamtinį karkasą, vietovės reljefą, vadovautis Europos kraštovaizdžio konvencijos, Europos Tarybos ministrų komiteto 2008 m. rekomendacijomis CM/Rec (2008-02-06)3 valstybėms narėms dėl Europos kraštovaizdžio konvencijos įgyvendinimo gairių nuostatomis, Lietuvos kraštovaizdžio politikos krypčių aprašu (http:www.am.lt/VI/index.php#a/12929) ir Lietuvos Respublikos kraštovaizdžio erdvinės struktūros įvairovės ir jos tipų identifikavimo studija (http://www.am.lt/VI/article.php3?article\_id=13398), kurioje vertingiausios estetiniu požiūriu Lietuvos kraštovaizdžio vizualinės struktūros išskirtos studijoje pateiktame Lietuvos kraštovaizdžio vizualinės struktūros žemėlapyje ir pažymėtos indeksais V3H3, V2H3, V3H2, V2H2, V3H1, V1H3, jų vizualinis dominantiškumas yra a, b, c.**

Pagal Marijampolės savivaldybės teritorijos bendrajį planą UAB „ICECO ledai“ teritorija patenka į teritoriją, kuri skirtapramonės plėtrai, kurioje yra išvystyta teritorijos inžinerinė infrastruktūra.

***22. Informacija apie saugomas teritorijas (pvz., draustiniai, parkai ir kt.), įskaitant Europos ekologinio tinklo „Natura 2000“ teritorijas, kurios registruojamos STK (Saugomų teritorijų valstybės kadastras) duomenų bazėje (http://stk.vstt.lt) ir šių teritorijų atstumus nuo planuojamos ūkinės veiklos vietos (objekto ar sklypo, kai toks suformuotas, ribos). Pridedama Valstybinės saugomų teritorijos tarnybos prie Aplinkos ministerijos Poveikio reikšmingumo „Natura 2000“ teritorijoms išvada, jeigu tokia išvada reikalinga pagal teisės aktų reikalavimus.***

1 priede pateikiama LR Saugomų teritorijų valstybės kadastro statistinė ataskaita, kurioje nurodomos visos Marijampolės savivaldybėje esančios saugomos teritorijos. Artimiausia „Natura2000“ buveinių apsaugai svarbi teritorija - Žuvinto ežeras ir Buktos miškas (vietovės identifikatorius (ES kodas): LTALY0005, vieta: Marijampolės sav., Alytaus r. sav., Lazdijų r. sav.), paukščių apsaugai svarbi teritorija - Žuvinto, Žaltyčio ir Amalvo pelkės (vietovės identifikatorius (ES kodas): LTALYB003; vieta: Marijampolės sav., Alytaus r. sav., Lazdijų r. sav.). Šios teritorijos nutolę nuo įmonės apie 8,8 km. „Natura 2000“ paukščių apsaugai svarbi teritorija - Kalvarijos apylinkės (vietovės identifikatorius (ES kodas): LTKALB001, vieta: Kalvarijos sav.) nutolusi apie 16,3 km. UAB „ICECO ledai“ Valstybės saugomų teritorijų tarnybos prie Aplinkos ministerijos Poveikio reikšmingumo „Natura2000“ teritorijoms išvada nereikalinga. Situacijų planas su pažymėtomis artimiausiomis saugomomis teritorijomis pateiktas 3 paveiksle.

*3 pav. Artimiausios „Natura2000“ teritorijos*

**23. Informacija apie biotopus – miškus, jų paskirtį ir apsaugos režimą; pievas, pelkes, vandens telkinius ir jų apsaugos zonas, juostas, jūros aplinką ir kt.; biotopų buveinėse esančias saugomas rūšis, jų augavietes ir radavietes, kurių informacija kaupiama SRIS (saugomų rūšių informacinė sistema) duomenų bazėje (https://epaslaugos.am.lt/), jų atstumą nuo planuojamos ūkinės veiklos vietos (objekto ar sklypo, kai toks suformuotas, ribos) ir biotopų buferinį pajėgumą (biotopų atsparumo pajėgumas).**

UAB „ICECO ledai“ esama ir planuojama ūkinė veikla bus vykdoma Liepynų k., Marijampolės sav., pramonės įmonių teritorijoje. Sklypas nepatenka į saugomas, rekreacines teritorijas. Šioje vietovėje nėra didesnių miško masyvų, tačiau yra nedidelių miškelių, pavienių medžių.

**24. Informacija apie jautrias aplinkos apsaugos požiūriu teritorijas – vandens pakrančių zonas, potvynių zonas, karstinį regioną, gėlo ir mineralinio vandens vandenvietes, jų apsaugos zonas ir juostas ir pan.**

UAB „ICECO ledai“ veiklos vykdymo vietos gretimybėse jautrių aplinkos apsaugos požiūriu teritorijų nėra. Teritorija nepatenka į vandens pakarančių zonas, potvynių zonas, karstinio regiono, gėlo ir mineralinio vandens vandenviečių zonas.

Analizuojamos teritorijos gretimybėje artimiausi vandens telkiniai: Jevonio upelis (nutolęs ~ 0,2 km rytų kryptimi), Marijampolės marios (nutolusios ~ 0,7 km šiaurės kryptimi), upė Šešupė (nutolusi nuo teritorijos ~ 0,8 km šiaurės kryptimi).

**25. Informacija apie teritorijos taršą praeityje (teritorijos, kuriose jau buvo nesilaikoma projektui taikomų aplinkos kokybės normų), jei tokie duomenys turimi.**

Duomenų apie teritorijos taršą praeityje nėra.

**26. Informacija apie tankiai apgyvendintas teritorijas ir jų atstumą nuo planuojamos ūkinės veiklos vietos (objekto ar sklypo, kai toks suformuotas, ribos).**

Nuo planuojamos ūkinės veiklos vietos įvairiais atstumais yra nutolusių gyvenamųjų pastatų. Analizuojama teritorija yra 300 metrų nuo naujai formuojamo sklypo ribos. Į ją patenka 6 gyvenamieji pastatai ir 18 gyventojų


1. lentelė. Gyventojų skaičius gyvenamuosiuose namuose 50, 100 ir 300 metrų atstumu nuo UAB „ICECO ledai“

|  |  |  |  |
| --- | --- | --- | --- |
| **Atstumas nuo sklypo** | **Pastatų skaičius** | **Bendras žmonių skaičius** | **Tame tarpe rizikos grupės (6.2. skyrius) žmonių** |
| 0-50 m. | 2 gyv. pastatai  0 visuomeninių pastatų | 6 | 1 vaikų;  1 gyv. > 60 m.;  0 sveikatos sutrikimų turinčių asmenų. |
| 50-100 m. | 0 gyv. pastatai  0 visuomeninių pastatų | 0 | 0 vaikai;  0 gyv. > 60 m.;  0 sveikatos sutrikimų turinčių asmenų. |
| 100-300 m | 4 gyv. pastatai  0 visuomeniniai pastatai | 12 | 2 vaikai;  3 gyv. > 60 m.;  1 sveikatos sutrikimų turintis asmuo. |

**27. Informacija apie vietovėje esančias nekilnojamąsias kultūros vertybes, kurios registruotos Kultūros vertybių registre (http://kvr.kpd.lt/heritage), ir jų atstumą nuo planuojamos ūkinės veiklos vietos (objekto ar sklypo, kai toks suformuotas, ribos).**

UAB „ICECO ledai“ planuojamos ūkinės veiklos gretimybėse nekilnojamųjų kultūros vertybių nėra. Artimiausi nekilnojamųjų kultūros vertybių objektai (žr. 4 pav. (šaltinis: <http://kvr.kpd.lt/#/static-heritage-search>)):

* Kvietiškio dvaro sodybos ir kitų statinių kompleksas, Marijampolės sav., Marijampolės m., Kvietiškio g./P. Armino g., Unik. Nr. 337, nuo planuojamos ūkinės veiklos nutolusi ~ 733 m šiaurės vakarų kryptimi.
* Cukraus fabriko pastatų kompleksas, Marijampolės sav., Marijampolės m., P. Armino g. 65, 67A, Unik. Nr. 21319, nuo planuojamos ūkinės veiklos nutolusi ~ 771 m šiaurės vakarų kryptimi.

*4 pav. Artimiausi nekilnojamųjų kultūros vertybių objektai*

**IV. GALIMO POVEIKIO APLINKAI RŪŠIS IR APIBŪDINIMAS**

**28. Galimas reikšmingas poveikis aplinkos veiksniams, atsižvelgiant į dydį ir erdvinį mastą (pvz., geografinę vietovę ir gyventojų, kuriems gali būti daromas poveikis, skaičių); pobūdį (pvz., teigiamas ar neigiamas, tiesioginis ar netiesioginis, sąveikaujantis, trumpalaikis, vidutinės trukmės, ilgalaikis); poveikio intensyvumą ir sudėtingumą (pvz., poveikis intensyvės tik paukščių migracijos metu); poveikio tikimybę (pvz., tikėtinas tik avarijų metu); tikėtiną poveikio pradžią, trukmę, dažnumą ir grįžtamumą (pvz., poveikis bus tik statybos metu, lietaus vandens išleidimas gali padidinti upės vandens debitą, užlieti žuvų nerštavietes, sukelti eroziją, nuošliaužas); bendrą poveikį su kita vykdoma ūkine veikla ir (arba) pagal teisės aktų reikalavimus patvirtinta ūkinės veiklos plėtra gretimose teritorijose (pvz., kelių veiklos rūšių vandens naudojimas iš vieno vandens šaltinio gali sumažinti vandens debitą, sutrikdyti vandens gyvūnijos mitybos grandinę ar visą ekologinę pusiausvyrą, sumažinti ištirpusio vandenyje deguonies kiekį); galimybę veiksmingai sumažinti poveikį:**

**28.1. poveikis gyventojams ir visuomenės sveikatai, įskaitant galimą neigiamą poveikį gyvenamajai, rekreacinei, visuomeninei aplinkai, gyventojų saugai ir visuomenės sveikatai dėl fizikinės, cheminės, biologinės taršos (atsižvelgiant į foninį užterštumą) ir kvapų (pvz., vykdant veiklą, susidarys didelis oro teršalų kiekis dėl kuro naudojimo, padidėjusio transporto srauto, gamybos proceso ypatumų, statybų metu ir pan.); galimą poveikį vietos darbo rinkai ir vietovės gyventojų demografijai;**

UAB „ICECO ledai“ planuojamos ūkinės veiklos metu neigiamo poveikio gyventojams ir visuomenės sveikatai nesukels. Bendrovė veiklos metu biologinės taršos nesukels.

Įmonės įtakojami triukšmo dydžiai artimiausioje gyvenamosios ir visuomeninės paskirties teritorijoje ir jos aplinkoje neviršins LR sveikatos apsaugos ministro 2011 m. birželio 13 d. įsakymu Nr. V-604 patvirtintose Lietuvos higienos normose HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“.

UAB „ICECO ledai“ planuojamos ūkinės veiklos metu neeksploatuos stacionaraus taršos kvapais šaltinio. Vadovaujantis LR sveikatos apsaugos ministro 2010 m. spalio 4 d. įsakymu Nr. V-885 patvirtinta Lietuvos higienos normos HN121:2010 „Kvapo koncentracijos ribinė vertė gyvenamosios aplinkos ore“ 2 punktu - kvapo koncentracijos ribinė vertė taikoma tik iš ūkinėje komercinėje veikloje, kurioje naudojami stacionarūs taršos kvapais šaltiniai, kylantiems kvapams vertinti, UAB „ICECO ledai“ kvapo koncentracija gyvenamosios aplinkos ore nevertinama.

**28.2. poveikis biologinei įvairovei, įskaitant galimą poveikį natūralioms buveinėms dėl jų užstatymo ar suskaidymo, hidrologinio režimo pokyčio, želdinių sunaikinimo ir pan.; galimas natūralių buveinių tipų plotų sumažėjimas, saugomų rūšių, jų augaviečių ir radaviečių išnykimas ar pažeidimas, galimas neigiamas poveikis gyvūnų maitinimuisi, migracijai, veisimuisi ar žiemojimui;**

Sklypas nėra valstybinių rezervatų, nacionalinių ar gamtos draustinių apsauginėje zonoje ar juostose bei nepatenka į įsteigtas ar potencialias „*Natura2000*“ teritorijas.

Sklype esantys medžiai ir krūmai maksimaliai saugomi. Norima papildomai apželdinti sklypo ir įrengtų automobilių stovėjimo aikštelių pakraščius.

Bet kokių statybų metu bus imtasi priemonių siekiant apsaugoti sklype augančius medžius:

1. Neplukti ir neardyti augalinės žemės paviršių po medžiais ir krūmais arčiau kaip 4 m nuo medžių lajų projekcijų važinėjant transporto priemonėmis, sandėliuojant medžiagas bei įrenginius, statant įvairios paskirties laikinus statinius;

2. Jeigu darbo metu reikės vaikščioti arti saugomų želdinių, bus įrengti mediniai lieptai ne arčiau kaip1,5 m nuo medžio kamieno;

3. Sausrų metu želdiniai bus laistomi;

4. Bet kokios statybos pradžioje žemė po medžių lajomis bus išpurenama ir patręšiama mineralinėmis trąšomis, tam, kad pagerėtų medžių augimo sąlygos per nepalankų statybos laikotarpį;

5. Bet kokių statybų metu pagal projektą padarytos iškasos bus užpilamos kaip įmanoma greičiau, bet ne ilgiau kaip per mėnesį;

6. Pavieniai medžiai bet kokios statybos zonoje iki darbų pradžios bus aptveriami mediniais skydais arba lentomis. Aptvaras bus 1,8-2 m aukščio, trikampio formos, jo kraštinės bus ne arčiau kaip 0,5 m nuo medžio kamieno, o kampuose įkalti kuolai ne sekliau nei 0,5 m. Medžių ir krūmų grupės bei jų eilės atitveriamos ištisiniu apvadu ne arčiau kaip 1,5 m nuo medžių kamienų;

7. Jei atliekant žemės darbus bus pažeidžiama medžio šaknų sistema, jo vainikas gali būti išretintas pagal vietos komunalinės tarnybos nurodymus;

8. Kasant gruntą bus laikomasi statybos normose ir taisyklėse nustatytų šių reikalavimų:

8.1. atstumas nuo medžio kamieno iki iškasos krašto – 2 m, o krūmų – 1 m;

8.2. tranšėjų stačios sienutės ties medžiais ir krūmais biriame ir šlapiame grunte tvirtinamos statramsčiai.

Keliai (apvažiavimai) būtų tiesiami projektuose numatytomis trasomis, o medžius ir krūmus, esančius arčiau kaip 5 m nuo važiuojamosios dalies krašto – atitvarais.

**28.3. poveikis žemei ir dirvožemiui, pavyzdžiui, dėl numatomų didelės apimties žemės darbų (pvz., kalvų nukasimas, vandens telkinių gilinimas ar upių vagų tiesinimas); gausaus gamtos išteklių naudojimo; pagrindinės tikslinės žemės paskirties pakeitimo;**

UAB „ICECO ledai“ bet kokios statybos metu būtų nuimamas augalinis sluoksnis, kuris būtų laikinai sandėliuojamas teritorijos pakraštyje. Užbaigus statybos darbus ir suformavus reljefą nuimtas augalinis sluoksnis būtų paskleidžiamas likusioje laisvoje teritorijoje. Sluoksnio storis – 20 cm.

Esamo ir projektuojamo objekto veiklos metu žemės gelmės teršiamos nebus, todėl žemės gelmių apsaugos priemonės neplanuojamos. Teritorijoje vertingų bei saugomų geologinių objektų nėra.

**28.4. poveikis vandeniui, pakrančių zonoms, jūrų aplinkai (pvz., paviršinio ir požeminio vandens kokybei, hidrologiniam režimui, žvejybai, navigacijai, rekreacijai);**

UAB „ICECO ledai“ gamybos metu neigiamo poveikio vandeniui, pakrančių zonoms, jūrų aplinkai nedarys.

Buitinės nuotekos bus išleidžiamos į UAB „ICECO“ eksploatuojamus miesto fekalinės kanalizacijos tinklus.

Paviršinės nuotekos nuo stogų bus surenkamos ir išleidžiamos į aplinką. Paviršinės nuotekos nuo betonuotos aikštelės bus išvalomos naftos gaudykle ir išleidžiamos po valymo į aplinką.

**28.5. poveikis orui ir vietovės meteorologinėms sąlygoms (pvz., aplinkos oro kokybei, mikroklimatui);**

UAB „ICECO ledai“ neigiamo poveikio orui ir vietovės meteorologinėms sąlygoms nesukels.

**28.6. poveikis kraštovaizdžiui, pasižyminčiam estetinėmis, nekilnojamosiomis kultūros ar kitomis vertybėmis, rekreaciniais ištekliais, ypač vizualinis, įskaitant poveikį dėl reljefo formų keitimo (pažeminimas, paaukštinimas, lyginimas);**

Sklypas, kuriame yra objektas, neturi istorinės – kultūrinės vertės, jame nėra archeologinių vertybių. Jis nėra valstybinių rezervatų, nacionalinių ar gamtos draustinių apsauginėje zonoje ar juostoje.

UAB „ICECO ledai“ veikla bus vykdoma gamybinės paskirties pastate, esančiame pramoninėje zonoje. Neigiamo poveikio kraštovaizdžiui nebus.

**28.7. poveikis materialinėms vertybėms (pvz., nekilnojamojo turto (žemės, statinių) paėmimas, poveikis statiniams dėl veiklos sukeliamo triukšmo, vibracijos, numatomi apribojimai nekilnojamajam turtui);**

UAB „ICECO ledai“ gamybos metu neigiamo poveikio materialinėms vertybėms nesukels.

Bendrovės ūkines veiklos triukšmo dydžiai artimiausioje gyvenamosios ir visuomeninės paskirties teritorijoje ir jos aplinkoje neviršins LR sveikatos apsaugos ministro 2011 m. birželio 13 d. įsakymu Nr. V-604 patvirtintose Lietuvos higienos normose HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“.

**28.8. poveikis kultūros paveldui, (pvz., dėl veiklos sukeliamo triukšmo, vibracijos, šviesos, šilumos, spinduliuotės).**

UAB „ICECO ledai“ planuojamos ūkinės veiklos gretimybėse nekilnojamųjų kultūros vertybių nėra. Artimiausi nekilnojamųjų kultūros vertybių objektai – Cukraus fabriko pastatų kompleksas, P. Armino g. 65, Marijampolė, Marijampolės sav., ir Kvietiškio dvaro sodybos ir kitų statinių kompleksas, Kvietiškio g. 7, Marijampolė, Marijampolės sav., nuo planuojamos ūkinės veiklos nutolę apie 800 m atstumu

UAB „ICECO ledai“ ūkinės veiklos metu vibracijos, šviesos, šilumos ir spinduliuotės nesukelia. UAB „ICECO ledai“ ūkines veiklos triukšmo dydžiai artimiausioje gyvenamosios ir visuomeninės paskirties teritorijoje ir jos aplinkoje neviršins LR sveikatos apsaugos ministro 2011 m. birželio 13 d. įsakymu Nr. V-604 patvirtintose Lietuvos higienos normose HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“.

**29. Galimas reikšmingas poveikis 28 punkte nurodytų veiksnių sąveikai.**

UAB „ICECO ledai“ ūkinės veiklos metu reikšmingas poveikis nurodytų veiksnių sąveikai nenumatomas.

**30. Galimas reikšmingas poveikis 28 punkte nurodytiems veiksniams, kurį lemia planuojamos ūkinės veiklos pažeidžiamumo rizika dėl ekstremaliųjų įvykių (pvz., didelių avarijų) ir (arba) ekstremaliųjų situacijų (nelaimių).**

Numatoma ekstremali situacija (avarija) – gaisras, kuriam gesinti įrengta priešgaisrinė signalizacija bei reikalingas priešgaisrinis vandentiekis.

Gaisro metu gali sudegti gamybos metu naudojamos žaliavos ir pagaminta produkcija. Gaisro pasekmės – avarinis nekontroliuojamas degimo produktų išmetimas į aplinkos orą. Gaisro gesinimo metu galimas paviršinių nuotekų užterštumas kietomis degimo produktų liekanomis.

**31. Galimas reikšmingas tarpvalstybinis poveikis.**

UAB „ICECO ledai“ planuojama veikla reikšmingo tarpvalstybinio poveikio nesukels.

**32. Planuojamos ūkinės veiklos charakteristikos ir (arba) priemonės, kurių numatoma imtis siekiant išvengti bet kokio reikšmingo neigiamo poveikio arba užkirsti jam kelią.**

Specialių priemonių įmonė nenumato. Siekiant išvengti bet kokio reikšmingo neigiamo poveikio arba užkirsti jam kelią, UAB „ICECO ledai“ veikla bus vykdoma vadovaujantis LR galiojančiais teisiniais aktais.

Direktorius Mantas Šalauskas